Document ID: 32010R0278

Title and Content:
ΚΑΝΟΝΙΣΜΌΣ (ΕΕ) αριθ. 278/2010 της Επιτροπής της 31ης Μαρτίου 2010 για την τροποποίηση του κανονισμού (ΕΚ) αριθ. 1276/2008 σχετικά με την παρακολούθηση, μέσω φυσικών ελέγχων, των εξαγωγών γεωργικών προϊόντων για τα οποία χορηγούνται επιστροφές ή άλλα ποσά και του κανονισμού (ΕΚ) αριθ. 612/2009 για τις κοινές λεπτομέρειες εφαρμογής του καθεστώτος των επιστροφών κατά την εξαγωγή για τα γεωργικά προϊόντα Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), και ιδίως το άρθρο 170 στοιχείο γ) και το άρθρο 194 στοιχείο α), σε συνδυασμό με το άρθρο 4, Εκτιμώντας τα ακόλουθα: (1) Σύμφωνα με το άρθρο 15 του κανονισμού (ΕΚ) αριθ. 1276/2008 της Επιτροπής (2), το τελωνείο πρέπει να αναγράφει στα αντίτυπα ελέγχου Τ5 ή στα ισοδύναμα έγγραφα τα στοιχεία που αφορούν τους φυσικούς ελέγχους, την απαλλαγή από φυσικούς ελέγχους, τους ελέγχους των σφραγίδων ή τους ελέγχους υποκατάστασης, όπως περιγράφονται στα παραρτήματα III έως VII του εν λόγω κανονισμού. (2) Το άρθρο 51 του κανονισμού (ΕΚ) αριθ. 1043/2005 της Επιτροπής της 30ής Ιουνίου 2005, για την εφαρμογή του κανονισμού (ΕΚ) αριθ. 3448/93 του Συμβουλίου όσον αφορά το σύστημα χορήγησης επιστροφών κατά την εξαγωγή και τα κριτήρια καθορισμού του ύψους τους, για ορισμένα γεωργικά προϊόντα εξαγόμενα υπό μορφή εμπορευμάτων μη υπαγόμενων στο παράρτημα Ι της Συνθήκης (3) προβλέπει ότι, για ορισμένα εμπορεύματα του παραρτήματος IV, διεξάγεται ανάλυση προκειμένου να προσδιοριστεί κατά πόσο τα εν λόγω προϊόντα είναι επιλέξιμα για τη χορήγηση επιστροφής. Το τελωνείο εξαγωγής πρέπει να επισημαίνει ότι έχει διεξαχθεί ανάλυση. (3) Σύμφωνα με το άρθρο 5 παράγραφος 8 του κανονισμού (ΕΚ) αριθ. 612/2009 της Επιτροπής (4), το τελωνείο πρέπει να ελέγχει οπτικά την αντιστοιχία των προϊόντων με τις διασαφήσεις εξαγωγής και να αναφέρει τους διενεργηθέντες ελέγχους στη θέση Δ του αντιτύπου ελέγχου Τ5 ή του ισοδύναμου εγγράφου, χρησιμοποιώντας μία από τις ενδείξεις που αναφέρονται στο παράρτημα ΙΙ του εν λόγω κανονισμού. (4) Φαίνεται ότι οι χειρόγραφες ενδείξεις στις διάφορες γλώσσες ενδέχεται να είναι δυσανάγνωστες ή δυσνόητες για τις αρμόδιες αρχές. Θα πρέπει, συνεπώς, να απλοποιηθούν οι διαδικασίες με την αντικατάσταση των χειρόγραφων ενδείξεων στα αντίτυπα ελέγχου T5 από ενιαίους κωδικούς. (5) Οι εν λόγω φυσικοί έλεγχοι και έλεγχοι υποκατάστασης πρέπει να διενεργούνται βάσει διαχείρισης κινδύνων, πράγμα που σημαίνει ότι ένα από τα στοιχεία που πρέπει να λαμβάνονται υπόψη είναι η επαγγελματική φήμη του εξαγωγέα. Οι πληροφορίες που πρέπει να περιλαμβάνει ένα αντίτυπο ελέγχου T5 δυνάμει των κανονισμών (ΕΚ) αριθ. 1276/2008 και (ΕΚ) αριθ. 612/2009 αποβλέπουν, μεταξύ άλλων, στην επισήμανση στο τελωνείο εξόδου ή στο τελωνείο προορισμού του Τ5, των μέτρων ελέγχου που έχουν ληφθεί. Διαπιστώθηκε ότι στις περιπτώσεις στις οποίες το αντίτυπο ελέγχου Τ5 δεν είχε συμπληρωθεί σωστά, η διαδικασία επιλογής των μέτρων ελέγχου από το τελωνείο βάσει διαχείρισης κινδύνων ήταν δυσχερής. Δεδομένου ότι το σωστά συμπληρωμένο αντίτυπο ελέγχου αποτελεί δείκτη του επαγγελματισμού του εξαγωγέα και της συμμόρφωσής του προς τους ισχύοντες κανόνες, θα πρέπει να επισημαίνονται οι ατέλειες του αντιτύπου ελέγχου T5 στις αρχές που είναι αρμόδιες για την προσαρμογή του βαθμού επικινδυνότητας του εξαγωγέα στο κράτος μέλος στο οποίο έχει εκδοθεί το αντίτυπο ελέγχου T5. (6) Ως εκ τούτου, πρέπει να τροποποιηθούν αναλόγως οι κανονισμοί (ΕΚ) αριθ. 1276/2008 και (ΕΚ) αριθ. 612/2009. (7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 1276/2008 τροποποιείται ως εξής: 1) Στο άρθρο 2 προστίθεται το ακόλουθο στοιχείο: «ιγ) ως “κωδικός ελέγχου” νοούνται οι πληροφορίες που προσδιορίζονται με το γράμμα “Α” ακολουθούμενο από τέσσερα ψηφία και οι οποίες παράγονται με ηλεκτρονικά μέσα, με εκτύπωση ή χειρόγραφα με ευανάγνωστους χαρακτήρες.» 2) Το άρθρο 15 αντικαθίσταται από το ακόλουθο κείμενο: «Αρθρο 15 Αντίτυπο ελέγχου T5 1. Για τους σκοπούς του άρθρου 912γ παράγραφοι 3 και 4 του κανονισμού (ΕΟΚ) αριθ. 2454/93, όταν συντρέχει λόγος, οι τελωνειακές αρχές αναγράφουν στο αντίτυπο ελέγχου T5, ή στο ισοδύναμο έγγραφο που συνοδεύει τα προϊόντα, τους σχετικούς κωδικούς ελέγχου που εκτίθενται στο παράρτημα ΙΙa του παρόντος κανονισμού, σύμφωνα με τους ακόλουθους κανόνες: α) Το τελωνείο εξαγωγής αναγράφει στη θέση Δ τον σχετικό κωδικό ελέγχου που περιλαμβάνεται στο μέρος 1 του παραρτήματος IIa, ανάλογα με τον εάν: i) έχει διενεργηθεί φυσικός έλεγχος για τις επιστροφές κατά την εξαγωγή ο οποίος προβλέπεται στο άρθρο 4 του παρόντος κανονισμού· ii) έχει διεξαχθεί ανάλυση σύμφωνα με το άρθρο 51 του κανονισμού (ΕΚ) αριθ. 1043/2005 της Επιτροπής (5) iii) πρόκειται για εξαγωγή επισιτιστικής βοήθειας δυνάμει του κανονισμού (ΕΚ) αριθ. 2298/2001, η οποία απαλλάσσεται από τη διενέργεια φυσικού ελέγχου. β) Το τελωνείο εξόδου ή το τελωνείο προορισμού του αντιτύπου ελέγχου Τ5, αφού διενεργήσει τους ελέγχους όσον αφορά το αλύμαντο των σφραγίδων το οποίο αναφέρεται στο άρθρο 7 του παρόντος κανονισμού, αναγράφει στη θέση Ι τον σχετικό κωδικό ελέγχου που αναφέρεται στο μέρος 2 του παραρτήματος IIa, ανάλογα με το εάν: i) η σφραγίδα πληροί τις προβλεπόμενες απαιτήσεις ή η απουσία σφραγίδας είναι δικαιολογημένη, όπως αναφέρεται στο άρθρο 5 παράγραφος 8 του κανονισμού (ΕΚ) αριθ. 612/2009 της Επιτροπής (6) ii) δεν υπάρχει σφραγίδα ή έχει παραβιαστεί. γ) Το τελωνείο εξόδου ή το τελωνείο προορισμού του αντιτύπου ελέγχου T5 αναγράφει στη θέση Ι τον σχετικό κωδικό που αναφέρεται στο μέρος 3 του παραρτήματος IIa, ανάλογα με το εάν: i) τα αποτελέσματα στο πλαίσιο του ελέγχου υποκατάστασης που αναφέρεται στο άρθρο 8 του παρόντος κανονισμού, πληρούν τις απαιτήσεις· ii) έχει ληφθεί δείγμα στο πλαίσιο του ελέγχου υποκατάστασης που αναφέρεται στο άρθρο 8 ή του ειδικού ελέγχου υποκατάστασης που αναφέρεται στο άρθρο 9 του παρόντος κανονισμού, αλλά τα αποτελέσματα δεν είναι ακόμα διαθέσιμα λόγω του ότι δεν έχει ολοκληρωθεί η επαλήθευση μέσω εργαστηριακής ανάλυσης· iii) τα αποτελέσματα του ειδικού ελέγχου υποκατάστασης που αναφέρονται στο άρθρο 9 πληρούν τις απαιτήσεις· iv) τα αποτελέσματα του ελέγχου υποκατάστασης που αναφέρεται στο άρθρο 8 ή του ειδικού ελέγχου υποκατάστασης που αναφέρεται στο άρθρο 9, δεν πληρούν τις απαιτήσεις. 2. Το τελωνείο εξόδου ή το τελωνείο προορισμού του αντιτύπου ελέγχου Τ5 αναγράφει στη θέση Ι του αντιτύπου ελέγχου Τ5 τον κωδικό αριθμό αναφοράς του, όπως αναφέρεται στο σημείο 8 του παραρτήματος 37γ του κανονισμού (ΕΟΚ) αριθ. 2454/93. Στην περίπτωση που αναφέρεται στην παράγραφο 1 στοιχείο γ) σημείο (ii), το οικείο τελωνείο, αμέσως μετά την ολοκλήρωση της επαλήθευσης, αναγράφει τα αποτελέσματα της επαλήθευσης αυτής στη θέση Ι του αντιγράφου του αντιτύπου ελέγχου Τ5 που είχε αποσταλεί προηγουμένως, χρησιμοποιώντας τον σχετικό κωδικό ελέγχου που αναφέρεται στην παράγραφο 1 στοιχείο γ). Στην περίπτωση που αναφέρεται στην παράγραφο 1 στοιχείο γ) σημείο (iv), το τελωνείο το οποίο προέβη στις διαπιστώσεις: α) επισυνάπτει στο αντίγραφο του αντιτύπου ελέγχου T5 το οποίο θα επιστραφεί στον οργανισμό πληρωμών σύμφωνα με τη διαδικασία του άρθρου 912γ παράγραφος 4 του κανονισμού (ΕΟΚ) αριθ. 2454/93, αντίγραφο της έκθεσης ελέγχου, όπως περιγράφεται στην παράγραφο 5 του παρόντος άρθρου, αναφέροντας τους διενεργηθέντες ελέγχους και τους λόγους για τους οποίους ενδέχεται να μην έχουν τηρηθεί οι σχετικοί κανόνες, όσον αφορά τις επιστροφές κατά την εξαγωγή· και β) ζητά από τον οργανισμό πληρωμών να το ενημερώσει για τη συνέχεια που δόθηκε στις εν λόγω διαπιστώσεις. 3. Αν οι διαδικασίες επιλογής για τους ελέγχους του αλύμαντου των σφραγίδων που αναφέρονται στο άρθρο 7, ή για τους ελέγχους υποκατάστασης που αναφέρονται στο άρθρο 8, ή για τους ειδικούς ελέγχους υποκατάστασης που αναφέρονται στο άρθρο 9 και, ως εκ τούτου, η εφαρμογή της διαχείρισης κινδύνων, παρουσιάζουν δυσχέρειες λόγω του ότι τα στοιχεία που αναγράφονται στο αντίτυπο ελέγχου Τ5 είναι ελλιπή, το τελωνείο εξόδου ή το τελωνείο προορισμού του αντιτύπου ελέγχου Τ5 αναγράφει στη θέση Ι, ως συμπληρωματικό στοιχείο, έναν από τους κωδικούς ελέγχου που απαριθμούνται στο μέρος 4 του παραρτήματος IIa. 4. Το τελωνείο εξόδου ή το τελωνείο προορισμού του αντιτύπου ελέγχου Τ5 λαμβάνει μέτρα ώστε να είναι ανά πάσα στιγμή διαθέσιμος στην Επιτροπή ο αριθμός των: α) αντιτύπων ελέγχου T5 και ισοδυνάμων εγγράφων που ελήφθησαν υπόψη για τους ελέγχους του αλύμαντου των σφραγίδων που αναφέρονται στο άρθρο 7, για τους ελέγχους υποκατάστασης που αναφέρονται στο άρθρο 8 και για τους ειδικούς ελέγχους υποκατάστασης που αναφέρονται στο άρθρο 9· β) διενεργηθέντων ελέγχων του αλύμαντου των σφραγίδων που αναφέρονται στο άρθρο 7· γ) διενεργηθέντων ελέγχων υποκατάστασης που αναφέρονται στο άρθρο 8· δ) διενεργηθέντων ειδικών ελέγχων υποκατάστασης που αναφέρονται στο άρθρο 9. Στο τελωνείο εξόδου ή στο τελωνείο προορισμού του αντιτύπου ελέγχου Τ5 ή του ισοδύναμου εγγράφου παραμένει ένα αντίτυπο ή αντίγραφο του εγγράφου, το οποίο είναι προσβάσιμο για διαβούλευση. 5. Όλοι οι έλεγχοι υποκατάστασης και οι ειδικοί έλεγχοι υποκατάστασης που αναφέρονται στα άρθρα 8 και 9, αποτελούν αντικείμενο έκθεσης που συντάσσει ο αρμόδιος τελωνειακός υπάλληλος που τους διενήργησε. Η έκθεση αυτή καθιστά δυνατή την παρακολούθηση των διενεργηθέντων ελέγχων και φέρει την ημερομηνία και το όνομα του τελωνειακού υπαλλήλου. Με την επιφύλαξη των διατάξεων του άρθρου 9 του κανονισμού (ΕΚ) αριθ. 885/2006, η έκθεση είναι προσβάσιμη για διαβούλευση για περίοδο τριών ετών μετά το έτος εξαγωγής, στο τελωνείο που διενήργησε τον έλεγχο ή σε άλλο τόπο στο κράτος μέλος. 3) Τα παραρτήματα III έως VII απαλείφονται. 4) Εισάγεται νέο παράρτημα ΙΙα, το κείμενο του οποίου παρατίθεται στο παράρτημα Ι του παρόντος κανονισμού. Άρθρο 2 Ο κανονισμός (ΕΚ) αριθ. 612/2009 τροποποιείται ως εξής: 1) Στο άρθρο 5 παράγραφος 8, το δεύτερο εδάφιο αντικαθίσταται από το ακόλουθο κείμενο: «Πριν από την τοποθέτηση σφραγίδων, το τελωνείο εξαγωγής ελέγχει οπτικά την αντιστοιχία των προϊόντων με τις διασαφήσεις εξαγωγής. Ο αριθμός των οπτικών ελέγχων δεν πρέπει να είναι μικρότερος από το 10% του αριθμού των διασαφήσεων εξαγωγής, εκτός από εκείνες για τις οποίες τα καλυπτόμενα από αυτές προϊόντα έχουν αποτελέσει αντικείμενο φυσικού ελέγχου ή έχουν επιλεγεί για φυσικό έλεγχο σύμφωνα με το άρθρο 3 του κανονισμού (ΕΚ) αριθ. 1276/2008. Το τελωνείο αναφέρει τον έλεγχο αυτό στη θέση Δ του αντιτύπου ελέγχου T5 ή του ισοδύναμου εγγράφου, χρησιμοποιώντας τον κωδικό ελέγχου, όπως ορίζεται στο άρθρο 2 στοιχείο ιγ) του κανονισμού (ΕΚ) αριθ. 1276/2008 και όπως εκτίθεται στο παράρτημα II του παρόντος κανονισμού.» 2) Το παράρτημα II αντικαθίσταται από το κείμενο του παραρτήματος II του παρόντος κανονισμού. Άρθρο 3 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιουλίου 2010. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 31 Μαρτίου 2010.

Classification Labels:
2394

Label Descriptions:
{"2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 3156
2734
2487
3641

EuroVoc IDs (Expanded): 3156
2734
2487
3641

Dataset Source: meu

Split: dev